Harvey Spencer Lewis, Første Imperator av A.M.O.R.C.
**Rosenkorsordenen A.M.O.R.C.** (latin: *Antiquus Mysticusque Ordo Rosæ Crucis*, «den gamle og mystiske orden av rosenkorset»), også kalt **A.A.O.R.R.A.C.** (*Antiquus Arcanus Ordo Rosæ Rubæa et Auræa Crucis*, «den gamle og mystiske orden av den røde rose og det gyldne korset»), er et verdensomfattende humanitært og mystisk broderskap, som ble grunnlagt den 8. februar 1915 i New York City av reklamemannen Harvey Spencer Lewis (1883–1939).

Ordenen er åpen for både menn og kvinner, som har fylt 18 år.

Ordenens symbol er et kors med en rose i sentrum. 

Tankens frihet er viktig for ordenen, og ethvert medlem står fritt til å finne sine egne tolkninger av symbolene. En tolkning er at den røde rosen representerer menneskets sjel, som blomstrer gjennom livets erfaringer på materiens og det fysiske legemets kors. De latinske ordene *Ad Rosam per Crusem. Ad Crusem per Rosam* (Til rosen gjennom korset. Til korset gjennom rosen) kan tolkes som sjelens og personlighetens utvikling gjennom reinkarnasjon.

Ordenens hovedkvarter
---------------------

Det første hovedkvarteret til A.M.O.R.C. var i New York City. Det ble senere flyttet til San Francisco (1920–1925) og deretter Tampa (1925–1927). Siden 1927 har det vært i San Jose, California. Der finnes Rosenkorsparken, Rosenkorsets egyptiske museum og det 5. planetarium som ble bygd i USA.

Ordenens grader
---------------

Rosenkorsordenen A.M.O.R.C. er en initiatorisk og rituell orden. Den er inndelt i tre seksjoner:

* Postulant-seksjonen (1 grad)
	+ Mandamus
* Neofytt-seksjonen (3 grader)
	+ Første, Andre og Tredje Atrium
* De Innviedes seksjon
	+ 12 Tempelgrader

Brødre *(fratres)* eller søstre *(sorores)* i Første Tempelgrad har mulighet til å bli medlem av Den Tradisjonelle Martinistorden. Dette er en selvstendig orden som drives av medlemmer av Rosenkorsordenen A.M.O.R.C.

Storlosjer, Losjer, Kapitler, Pronaoi og Atriumgrupper
------------------------------------------------------

Rosenkorsordenen A.M.O.R.C. er inndelt i Storlosjer, Losjer, Kapitler, Pronaoi og Atriumgrupper.

En **Atriumgruppe** består av 8 eller flere medlemmer av Neofytt-seksjonen

Medlemmer av de Innviedes seksjon tilhører et **Pronaos** (22-43 medlemmer), et **Kapittel** (44-49 medlemmer) eller en **Losje** (50 medlemmer eller mer).

Flere slike enheter er underlagt en **Storlosje** og utgjør en **Jurisdiksjon** som ledes av en Stormester. Stormesteren utnevner, for et år av gangen, sine Grand Councillors (GC) og – dersom Storlosjen omfatter mange regioner, en Regional Monitor (RM).

De ulike jurisdiksjoner rundt om i verden, er underlagt ordenens leder (**imperator**). Den nåværende imperator for Rosenkorsordenen A.M.O.R.C. er Claudio Mazzucco.

Jurisdiksjoner
--------------

Le Château d'Omonville i Normandie, er hovedsete for den fransktalende jurisdiksjon av AMORC.
Rosenkorsordenen A.M.O.R.C. er ledet av en høyeste storlosje i Canada. Under denne finnes det 23 jurisdiksjoner med ulike språk. Den skandinaviske storlosjen dekker de nordiske språk, slik at man sitter igjen med 19 storlosjer, som hver enkelt har et separat segl og et eget språk:

| # | Storlosje | Sted | Grunnlagt |
| --- | --- | --- | --- |
|  | The Supreme Grand Lodge of AMORC | Lachute, Québec, Canada |  |
| 1. | Den engelske storlosje for Nord- og Sør-Amerika | Rosenkorsparken, San Jose, California | 1927 |
| 2. | Den engelske storlosje for Europa, Midtøsten og Afrika |  |  |
| 3. | Den engelske storlosje for Australia, New Zealand og Asia |  |  |
| 4. | Den spanske storlosje for Nord- og Sør-Amerika | Guanajuato, Mexico |  |
| 5. | Den spanske storlosje for Europa, Afrika og Australasia | Madrid, Spania |  |
| 6. | Den franske storlosje | Normandie, Frankrike | 1949 |
| 7. | Den tyske storlosje | Baden-Baden, Tyskland |  |
| 8. | Den italienske storlosje | Milano, Italia |  |
| 9. | Den nederlandske storlosje | Haag, Nederland |  |
| 10. | Den portugisiske storlosje |  |  |
|  | Den Danske Storlosje (1920–1976) | Fredriksberg/København, Danmark | 1920 |
| Den Svenske Storlosje (1934–1974) | Malmö, Sverige | 1933 |
| 11. | Den skandinaviske storlosje (norsk, svensk, dansk) | Onsala, Sverige | 1976 |
| 12. | Den tsjekkiske storlosje |  |  |
| 13. | Den slovakiske storlosje |  |  |
| 14. | Den ungarske storlosje |  |  |
| 15. | Den kroatiske storlosje |  |  |
| 16. | Den polske storlosje | Krakow, Polen |  |
| 17. | Den rumenske storlosje |  |  |
| 18. | Den russiske storlosje | Moskva, Russland |  |
| 19. | Den japanske storlosje | Tokyo, Japan |  |

Seglet for den fransk-talende jurisdiksjon er Normandie. Seglet for den engelsktalende jurisdiksjon i Amerika er i San Jose, California.

Ordenen i Skandinavia
---------------------

A.M.O.R.C. ble aktiv i Skandinavia gjennom grunnleggelsen av *den Danske Storlosje* i 1920. I 1934 fulgte grunnleggelsen av *den Svenska Storlosjen Rosenkorset*. I 1976 ble de to storlosjene forent i *den Skandinaviske Storlosje* med hovedkvarter i Onsala i Sverige.

Ordenen har også mindre enheter i Norge, Sverige og Danmark.

### Ordenen i Danmark

Den Danske Storlosje (1920–1976)
Bilde fra Mariendalsvej i Frederiksberg i København kommune. I denne gaten ble *Isol-tempelet* grunnlagt den 1. september 1920.  Foto:Ramblersen (22. juni 2019)
Ordenen ble aktiv i Skandinavia gjennom grunnleggelsen av *Den Danske Storlosje* den 1. september 1920. Kontakten mellom Skandinavia og Harvey Spencer Lewis ble opprettet av Carli Andersen (1862–1952), en utdannet sykepleier som var født i byen Horsens på Østjylland. Hun reiste omkring i Europa for å arbeide, og arbeidet blant annet for den svenske lege og forfatter Axel Munthe (1857–1949) i Italia. Utbruddet av første verdenskrig førte henne til USA, hvor hun arbeidet som jordmor. I New York kom hun i kontakt med forskjellige teosofiske grupperinger, og gjennom disse møtte hun Lewis. Hun kom også i kontakt med sønnen Ralph Maxwell Lewis (1904–1987), og det skapte en kontakt som gjorde henne til en av de første *sorores* i AMORC. Hun ble innviet i første tempelgrad i september 1916 og i femte tempelgrad den 25. juni 1918. Den 20. januar 1919 ble hun innviet i syvende tempelgrad, hvoretter hun vendte tilbake til Danmark for å skape en storlosje.

Sammen med hennes fetter Kaj Andersen, Svend Oskar Turning (1894–1952) og Arthur Sundstrup (1894–1985), henvendte Carli Andersen seg til Spencer Lewis for å få rett til å danne en storlosje, noe som ble gitt i form av et charter. Første møte fant sted 1. september 1920 i *Isol-tempelet*, Mariendalsvej 94-96 i Frederiksberg i København kommune med 21 deltagere. Turning ble utnevnt til første stormester.

Bygningen ble eid av en grosserer; senere ble denne bygningen solgt til Martinus-instituttet. Kort tid etter grunnleggelsen leide Storlosjen seg inn i en bakgård i Ny Kongensgade 15.

Ordenen vokste i medlemskap, og i 1923 ble innvielser gitt opp til niende tempelgrad. I 1928 ble Carli Andersens svoger og kommandør i den danske marine, Edvard Emil Andersen (1861–1931), utnevnt til den andre stormester. Den 16. januar 1930 innviet han nye lokaler i Tuborgvej 15 i Hellerup i Gentofte kommune, 7 km nord for København. Disse lokalene ble brukt frem til 1. februar 1976, da de ble revet.

Edvard Emil Andersen gikk bort 8. november 1931, og den 16. mars 1932 (på Rosenkors-nyttåret 3285) ble Arthur Sundstrup utnevnt til den tredje stormester. Han hadde dette embedet frem den 1. februar 1976, da storlosjen ble nedlagt og erstattet av en nordisk storlosje.

Rosenkors i plexiglass, kjøpt i A.M.O.R.C.s butikk *Espace* i Onsala.  Foto: Magne Aga (2. april 2006)
Den Danske Storlosje var den første storlosjen utenfor USA. Den ble grunnlagt i underkant av fem år etter grunnleggelsen av A.M.O.R.C. Etter nedleggelsen i 1976 har aktiviteten i Danmark fortsatt i flere lokale enheter.

H. Spencer Lewis Pronaos
Dette Pronaos er ofte omtalt som beliggende i København. Det befinner seg imidlertid i byen Ganløse i byområdet Ølstykke-Stenløse i Egedal kommune, omkring 26 km nordvest for København. Gateadressen er Lillestræde 11.

Odense Pronaos
Det har også vært et Pronaos i Odense, men dette er nedlagt.

Århus og Borrealis Pronaos
*Århus Pronaos* ble grunnlagt på 1970-tallet og ble nedlagt i 1980-årene. *Borealis Pronaos* ble grunnlagt i midten av 1980-årene, men eksisterer ikke lenger.

Carli Andersen Atrium (Holstebro)
*Aalborg Pronaos* ble grunnlagt i Aalborg på slutten av 1980-tallet. Det ble senere nedlagt og ble til *Midtjylland Atrium*.

*Midtjylland Atrium* ble grunnlagt den 7. november 2015 med lokaler i Mølkærparken 91 i Vejle i den nordøstlige delen av region Syddanmark.

Den 26. februar 2018 flyttet det inn i nye lokaler i Den Røde Plads 10, 4. 7b. i Holstebro i den nordvestlige delen av region Midtjylland, og den 20. mars 2018 (på vårjevndøgn) skiftet det navn til *Carli Andersen Atrium*.

### Ordenen i Sverige

Den Svenske Storlosjen Rosenkorset (1934–1974)
*Den Svenske Storlosjen Rosenkorset* ble grunnlagt i Malmö i 1934. Den første stormesteren var folkeskolelæreren og forfatteren Anton Svanlund (1863–1948).

Smykke bestående av et gullkors og en rød rubin, kjøpt i A.M.O.R.C.s butikk *Espace* i Onsala.  Foto: Magne Aga (2. april 2006)
Anton Svanlund ble født den 11. juli 1863 på kirkestedet Östra Nöbbelöv i Järrestads herred i Kristianstads län. Da han giftet seg i 1890, flyttet han og jobbet som folkeskolelærer («överlärare») ved *Östra Folkskolan* i Carolikvartalet innenfor det som senere ble Malmö kommune. Denne skolen var blitt opprettet den 1. oktober 1806, som et ledd i fattigdomsomsorgen; den ble også kalt «fattigskolen» frem til 1842 da den offisielle benevnelsen *folkeskole* ble innført.

Svanlund arbeidet på denne måten for byens fattige; i den forbindelse engasjerte han seg også i avholdssaken. Fra 16. til 23. august 1903 ble han utpekt som en av flere foredragsholdere i Helsingborg i Skåne. Foredragene ble arrangert av *Centralförbundet för nykterhetsundervisning* og hans bidrag hadde tittelen *Alkoholens inverkan på kroppens viktigaste organ*.

I 1915 skrev han skolens historie i manuskriptet *Östra folkskolan*. Det ble aldri publisert i hans levetid, men i 1990 utga *Malmö skolmuseum* historien i bokform, etter en avskrift av Sixten Magnusson. Ved siden av å skrive skolehistorie, oversatte han også litteratur av A.M.O.R.C. fra engelsk til svensk.

Den 14. august 1934 var Anton Svanlund og hans danske kollega Carli Andersen blant grunnleggerne av den esoteriske føderasjonen FUDOSI i Brüssel, Belgia. Der presenterte de den danske og den svenske storlosje på vegne av A.M.O.R.C.

Den svenske og den danske storlosje samarbeidet også om å gjennomføre en verdenskongress i København og Malmö i august 1939. Grunnleggeren Harvey Spencer Lewis var ment å delta som æresgjest, men han gikk bort den 2. august 1939.

I 1946 var Ralph Maxwell Lewis på en rundreise i Europa, hvor han besøkte flere land, deriblant Danmark og Sverige. Han kunne med stor gjensynsglede møte Carli Andersen, som hadde overlevd andre verdenskrig.

Svanlund gikk bort 17. mars 1948. Svanlund var en folkekjær og ansett samfunnsbygger og ildsjel, og med hans bortgang forsvant også en markant lederskikkelse innenfor A.M.O.R.C i Skandinavia. Hans kone Kjerstin Svanlund hadde gått bort i 1933, og paret etterlot seg sønnen Einar Sigfrid Svanlund (1891–1975).

Samme år ble Svanlund erstattet av Albin Sixten Röimer (1908–1993) som stormester.

På begynnelsen av 1950-tallet hadde den Svenske Storlosje sitt hovedkvarter i Bjärevägen 25, i Skälderviken i Ängelholm kommune nord for Helsingborg. Fra 1959 til 1974 hadde storlosjen sitt hovedkvarter i turisthotellet *Furuborg* i Hotellvägen 9 i Skälderviken. Fra 1976 til 1982 var dette turisthotellet også hovedkvarter for Den Nordiske Storlosje.

Fra 1959 til 1974 utga storlosjen tidsskriftet *AMORC-bladet*.

Storlosjen eksisterte frem til 1974. Etter nedleggelsen ble lederskapet for den skandinaviske jurisdiksjon overført til Danmark.

Lokale enheter i dag
Det finnes i dag tre lokale enheter i Sverige:

* Malmö (Delfi Atriumgruppe)
* Göteborg (Göteborgs Pronaos)
* Stockholm (Svithiod Pronaos)

### Ordenen i Norge

Sølvsmykke med hieroglyffene **Men** (rubin) **Kheper** (turkis) **Ra** (rav), symbolet på de Innviedes seksjon i Rosenkorsorden A.M.O.R.C.
De første norske medlemmene var direkte underlagt den amerikanske storlosjen frem til administrasjonen for Norden og Skandinavia var på plass i 1976.

Det finnes åtte lokale enheter i Norge:

* Bergen (Bjørgvin Atrium)
* Kristiansand (Agder Pronaos)
* Trondheim (Nidaros Pronaos)
* Tønsberg (Ra Atrium)
* Oslo (Oslo Pronaos)
* Stavanger (Rogaland Pronaos).

Oslo Pronaos ble grunnlagt 21. mars 1961, og het opprinnelig «Marcello Haugen Pronaos». Mystikeren Marcello Haugen førte til at aktiviteten der fikk et stort oppsving på 1960-tallet, men han var ikke direkte involvert i enheten.

### Den Skandinaviske Storlosje

I 1976 besluttet den daværende imperator for Rosenkorsordenen A.M.O.R.C. Ralph Maxwell Lewis (1904–1987), at de to skandinaviske storlosjene, *Den Danske Storlosje* og *Den Svenske Storlosjen Rosenkorset*, skulle bli slått sammen. *Den Nordiske Storlosje* ble grunnlagt den 1. februar 1976, med Irving Söderlund (1927–2019) som administrator. Imperator Ralph Maxwell Lewis innsatte deretter Irving Söderlund som første stormester den 6. august 1977. Innsettelsen fant sted i Paris under A.M.O.R.C.s verdenskongress.

I 1990 ble Söderlund valgt til kasserer for den øverste storlosje, og den 7. august 1990 tjente han som mester under installeringen av den nye imperatoren Christian Bernard (1951–). Irving Söderlund var stormester frem til 1994, da den øverste storlosje valgte Live Söderlund (1963–) som stormester. Live Söderlund ble installert som stormester av imperator Bernhard i Göteborg den 17. september 1994.

Den tidligere herregården Rösan er ordenens administrasjon i Skandinavia.  Foto: Nequaquam-vacuum (13. februar 2012)
I 1978 overtok Den Nordiske Storlosje ansvaret for oversettelsen av A.M.O.R.C.s studiemateriale til finsk. Det endelige målet med denne prosessen var å bane veien for en uavhengig storlosje i Finland. I 1998 ble A.M.O.R.C. Finland (*Ruusuristin Veljeskunta AMORC-Suomi ry*) uavhengig av den Nordiske Storlosjen. Det var imidlertid for lite medlemmer i Finland til at denne avdelingen kunne opphøyes til Storlosje.

I august 1999 åpnet imperatoren og Live Söderlund den nye administrasjonen i Helsingfors. Under verdenskongressen i Göteborg den 4. august 2001 ble deretter *Den Nordiske Storlosje* omdøpt til *Den Skandinaviske Storlosje*, og den er i dag jurisdiksjonen for Norge, Sverige og Danmark. Island hører siden 2001 inn under jurisdiksjonen til *den engelske storlosje for Europa, Midtøsten og Afrika*.

Fra 2. til 5. august 2001 avholdt A.M.O.R.C. sin verdenskongress *La der bli lys* i Göteborg, i regi av den Skandinaviske Storlosje. Hovedtemaet var verdensfreden og harmoni mellom nasjonene. Imperator Bernard presenterte manifestet «Positio Fraternitatis Rosæ Crucis», som informerer om den stilling som A.M.O.R.C. inntar i den nåværende verdenssituasjonen.

Fra 1976 til 1982 var hovedkvarteret i turisthotellet *Furuborg* i Skälderviken. Dette var også hovedkvarteret til den svenske storlosjen fra 1959 til 1974.

Rösan
Den Skandinaviske Storlosjen har i dag sitt tilholdsted på Rösan nær fiskeværet Gottskär i den sørlige delen av tettstedet Onsala på Onsalahalvøyen i Kungsbacka kommune i Hallands län. Dette stedet ligger i landlige omgivelser om lag 33 km sør for Göteborg.

Inne i foredragsrommet «Framtiden», i samme bygning som *Ljusets tempel*, Onsala, Sverige, før et innvielsesrituale i 3. Tempelgrad den 27. januar 2007.
I 1982 overtok ordenen *Rösan herregård*. Dette er en gammel herregård med røtter tilbake til 1600-tallet, og muligens enda lenger tilbake. Eiendommen er første gang nevnt i 1614. Navnet er avledet av norrønt *röse*, som betyr *gravplass for en høvding*.

I 1919 ble herregården restaurert, og i 1920 ble eiendommen kjøpt av den svenske sivilingeniøren og administrerende direktør i *Högbroforsens Industri AB*, *Torsten Kreuger* (1884–1973). Slik kom den i eie til familien *Kreuger*, en tyskættet svensk familie fra Wismar/Kalmar som har hatt stor innflytelse på det svenske samfunnet i form av bankmenn, industriherrer og aviseiere. Familien Kreuger hadde benyttet *Rösan herregård* som sommerresidens.

Den 6. september 2003 ble tempelbygningen *Ljusets tempel* åpnet på eiendommen av imperator Christian Bernard. I tillegg til en vakker og velholdt hage, rommer eiendommen en administrasjonsbygning. Her treffes medlemmer fra hele Skandinavia til gradsinnvielser, til årlige RCU-seminar, til Neofytt-weekend og annet.

### Publikasjoner

Siden 1976 har Den Skandinaviske Storlogen utgitt den kvartalsvise publikasjonen *Rosenkorset*. Dette er en skandinavisk versjon av det amerikanske modertidsskriftet *Rosicrucian Digest*, og er tilgjengelig for medlemmer, men også for allmennheten. Publikasjonen utgis ikke lenger i papirform; siden 2008 er den bare tilgjengelig via ordenens nettsider.

Bladet «Rosenkors Forum» har blitt utgitt siden 1986, og er forbeholdt medlemmer i Skandinavia. Det utgis heller ikke lenger i papirform, men er tilgjengelig via ordenens nettsider.

Medlemmer får hver måned tilsendt en medlemsinformasjon i form av bladet «Aurora». Denne tittelen ble valgt i april 2007. Tidligere navn har vært *Rosenkorsordenen A.M.O.R.C. Månadsmeddelelse. Den Skandinaviske Storloge* (mars 2007) og *Rosenkorsordenen A.M.O.R.C. Medlemsinformation. Den Skandinaviske Storloge* (november 2004 – februar 2007).

### Stormestere i Skandinavia

|  | Stormester |  | Innsatt | Avgikk |
| --- | --- | --- | --- | --- |
| Den Danske Storlosje |
| 1. | Svend Oskar Turning(1894–1952) |  | 1. september 1920 | 1927 |
| 2. | Edvard Emil Andersen(1861–1931) |  | 1928 | 8. november 1931 |
| 3. | Arthur Sundstrup(1894–1985) |  | 16. mars 1932 | 1. februar 1976 |
| Den Svenske Storlosjen Rosenkorset |
| 1. | Anton Svanlund(1863–1948) |  | 18. august 1934 | 17. mars 1948 |
| 2. | Albin Sixten Röimer(1908–1993) |  | 1948 | 1974 |
| Den Skandinaviske Storlosje |
| 1. | Irving Söderlund(1927–2019) |  | 1. februar 1976 | 6. august 1977  1) |
| 6. august 1977 | 17. september 1994 |
| 2. | Live Söderlund(1963–) |  | 17. september 1994 | *Nåværende* |

 1) Administrator for storlosjen

Verdenskongresser
-----------------

Rosenkorsordenen A.M.O.R.C. har avholdt flere verdenskongresser:

* 2.-5. august 2001 ble det avholdt en verdenskongress med mottoet *La der bli lys* i Göteborg, Sverige. Hovedtemaet var verdensfreden og harmoni mellom nasjonene. Imperator Christian Bernard presenterte «Positio Fraternitatis Rosæ Crucis», et manifest som informerer allmennheten om den stilling A.M.O.R.C. har inntatt i den nåværende verdens-situasjonen.

* I juli 2004 ble den *Rosaecrucianske Kongress for Verdensfreden* avholdt i San José, California, USA. Mer enn 2000 medlemmer fra 70 land var samlet sammen med Imperator Christian Bernard, og Julie Scott – Stormester for den nordamerikanske Jurisdiksjon av A.M.O.R.C. Imperatoren innviet *den Rosaecrucianske Fredshage* som en ny institusjon i Rosicrucian Park. Hagen ble designet etter inspirasjon av det 18. egyptiske dynasti av Peter Bindon, Stormesteren for den Engelske Storlosje for Australia, New Zealand og Asia.

* 16.-19. august 2007 ble verdenskongressen avholdt i Berlin, Tyskland. Dens Motto var: *Fra fortiden til nåtiden mot morgendagen – Kjærlighet bygger broen*. Kongressen hadde rundt 1800 deltagere, herav 47 fra den Skandinaviske Jurisdiksjon.

* Verdenskongressen i Curitiba, Brasil, ble holdt den 24. – 27. august 2011 med temaet "Den hellige og opprinnelige tradisjonen". Ca 2000 deltagere, hvorav 26 deltagere fra Skandinavia.

* I 2015 blir Verdenskongressen holdt i San José i USA.

A.M.O.R.C. Imperatorer
----------------------

|  | Imperator |  | Innsatt | Avgikk |
| --- | --- | --- | --- | --- |
| 1. | Harvey Spencer Lewis(1883–1939) |  | 8. februar 1915 | 2. august 1939 |
| 2. | Ralph Maxwell Lewis(1904–1987) |  | 12. august 1939 | 12. januar 1987 |
| 3. | Gary Lee Stewart(1953–) |  | 23. januar 1987 | 12. april 1990 |
| 4. | Christian Bernard(1951–) |  | 7. august 1990 | 18. august 2019 |
| 5. | Claudio Mazzucco(1960–) |  | 18. august 2019 | *nåværende* |

Kjente medlemmer
----------------

* Marcello Haugen (1878–1967), påstått norsk klarsynt
* Édith Piaf (1915–1963), fransk sangerinne og populærmusikkartist

Noter
-----

**Type numrering**
1. ↑  Dette er for eksempel tilfelle i A.M.O.R.Cs publikasjoner på amerikansk (*Rosicrucian Digest*), på hjemmesiden til den Skandinaviske Storlosje så vel som på facebook-siden til H. Spencer Lewis Pronaos. Det korrekte er imidlertid byen Ganløse omkring 26 km nordvest for København.
2. ↑  Egedal kommune ble opprettet 1. januar 2007 i forbindelse med den danske kommunalreformen. Kommunen oppstod ved en sammenslåing av Ledøje-Smørum kommune, Stenløse kommune og Ølstykke kommune. Hovedsetene i disse tre kommunene var byene Smørum, Stenløse og Ølstykke, og de to sistnevnte har vokst sammen til byområdet Ølstykke-Stenløse som siden 1. januar 2010 regnes som én by. Stenløse kommune ble i sin tur opprettet 1. april 1970 under kommunalreformen i 1970, gjennom en sammenslåing av de to kommunene Slagslunde-Ganløse og Stenløse-Veksø. Siden 1958 har byen Ganløse således tilhørt tre kommuner. Byen ligger 25.89 km nordvest for København i veiavstand langs primærrute 16 og 22.82 km i luftlinje.
3. ↑  Kristianstads län (opprettet 1658) og Malmöhus län (opprettet 1669) ble 1. januar 1997 slått sammen til det nye Skåne län. Under folketellingen 1900 står fødestedet til Anton Svanlund oppført som Malmöhus län. Dette er ikke riktig, men hans bosted på det daværende tidspunkt var kvartalet *Fliten* i Carolikvartalet innenfor Malmö Karoli forsamling i Lunds stift innenfor det som senere ble Malmö kommune. I 1890 giftet han seg med Kjerstin Svanlund (f. Mattsson), som var født 22. april 1860 i Västra Tommarp i Malmöhus län. Han jobbet også som folkeskolelærer («överlärare») ved *Östra Folkskolan* i Carolikvartalet. Det forhold at hans kone var fra Malmöhus län, og at hans jobb og bosted også var i Malmöhus län, gjør at han ofte omtales som «folkeskolelæreren fra Malmö». Hans fødested var imidlertid kirkestedet Östra Nöbbelöv i Östra Nöbbelövs sogn, i Östra Nöbbelövs forsamling i Lunds stift i Järrestads herred i Kristianstads län.
4. ↑  Skolen hadde opprinnelig sine lokaler i *kronobarnhuset*, som lå inne på fattigdomsomsorgens gård ved Västergatan og Långgårdsgatan, men ble den 2. juli 1839 flyttet til en ny skolebygning ved Hjorttackegatan og Ostindiefararegatan. Den 29. oktober 1849 begynte *Östra skolan* i kvartalet *Fliten*, og samtidig fikk skolen benevnelsen *Västra skolan*. Skolefliden i *Östra folkskolan* ga i 1864 dette kvartalet sitt navn (*Fliten*).
5. ↑  Rosenkors-Orden A.M.O.R.C. Skandinaviska Storlogen ble registrert i Brønnøysundregistrene den 25. juni 2018 som et Norskregistrert utenlandsk foretak i kategorien «aktiviteter i andre interesseorganisasjoner ikke nevnt annet sted». Organisasjonsnummer er 920 917 321, og adressen er Rösan Gathes väg 141, Se-439 36 Onsala (SE).

Referanser
----------

1. 1 2 3 4 5 6  Bogdan 2016, side 446
2. 1 2 3 4  Rosicrucian Beacon 2005, side 11
3. 1 2  Bogdan 2016, side 455
4. 1 2 3 4  Rosicrucian Digest 2004, side 27
5. 1 2 3 4 5 6 7  Løken 2006, side 47
6. 1 2 3 4 5 6 7 8 9  Carli Andersen Atrium 2018
7. ↑  Carli Andersen 2020
8. ↑  Myheritage 2019
9. 1 2 3 4  Bogdan 2016, side 447
10. ↑  Morgunblaðið 29. september 1974
11. ↑  Copenhagen-Hellerup 2019
12. 1 2 3 4 5  Løken 2006, side 48
13. 1 2  Harvey Spencer Lewis Pronaos 2019
14. ↑  Harvey Spencer Lewis Pronaos, krak.dk
15. ↑  Copenhagen-Ganløse 2019
16. 1 2  ownr.dk 2019
17. 1 2 3  Rosicrucian Digest april 1948
18. 1 2 3 4  Myheritage 2019
19. 1 2 3  Folketelling 1900
20. 1 2  Folketelling 1900
21. 1 2  Fotevikens museum 2019
22. ↑  Isberg 1921
23. ↑  Carleman 1904
24. ↑  Svanlund 1990
25. ↑  Svanlund 1934
26. ↑  Svanlund 1936
27. ↑  Svanlund 1947
28. 1 2 3  Rosicrucian Digest 2004, side 26
29. ↑  Kvarter E 2019
30. 1 2  Hamnposten 2012
31. ↑  AMORC-bladet 1960
32. ↑  amorc.nu, blogg 2016
33. 1 2 3 4  Rosicrucian Digest 2004, side 28
34. 1 2  Brønnøysundsregistrene 2018
35. ↑  no.avstand.org 2019
36. ↑  Rosenkors-Templet
37. ↑  Kungsbackaposten 2017
38. ↑  Riksarkivet 1920

Kilder
------

### Litteratur

* Bogdan, Henrik; Hammer, Olav (2016). *Western Esotericism in Scandinavia*. Brill Esotericism Reference Library, 21. juni 2016. ISBN 978-90-04-32596-8. DOI: 10.1163/9789004325968. CS1-vedlikehold: Flere navn: forfatterliste (link)
* Isberg, Anders Ulrik (1921). *Handbok om Malmö, bind I*. Malmö 1921.
* Morgunblaðið (1974). *AMORC (annonse)*. Morgunblaðið, Sunnudagur, 29. september 1974, side 12.
* Sandblom, Tobias (2017). *Räddades med oväntad gåva*. Kungsbackaposten 2017. Arkivert fra originalen 14. oktober 2017. Besøkt 17. september 2019.
* Nelander, Claes-Otto (2012). *SKÄLDERVIKEN – I BRÄNNPUNKTEN* (PDF). Hamnposten, Tryckservice AB, januar 2012, side 11-12.
* Løken, Kjersti (2006). *Ad Rosam per Crucem. - En religionshistorisk studie av Rosenkors-Ordenen A.M.O.R.C.* (PDF). Masteroppgave i religionshistorie, kultur- og idéprogrammet, Avlagt våren 2006 ved institutt for kulturstudier og orientalske språk, Universitetet i Oslo.
* Svanlund, Anton (1990). *Östra folkskolan*. avskrivet efter Ant. Svanlunds handskrift 75 år senare av. Sixten Magnusson, Malmö skolmuseums utgåva, Malmö, 1103-209X.

### Litteratur utgitt av A.M.O.R.C

* AMORC (1960). *AMORC-BLADET*. Svenske Rosenkorsordenen AMORC journal, januar 1960 til desember 1960. ASIN B00RK0F72E.
* Lewis, H. Spencer; Frater R. T. XII; Svanlund, Anton (oversetter) (1934). *De vises visdom : En historia om Rosenkreutzarna*. Förlagsa.-b. Malmö, 1934. CS1-vedlikehold: Flere navn: forfatterliste (link)
* Lewis, H. Spencer; Svanlund, Anton (oversetter) (1936). *Jesu mystiska liv*. Rosencreutzarebiblioteket Vol. 3, Rosencreutzareorden Amorc, Malmö, 1936. CS1-vedlikehold: Flere navn: forfatterliste (link)
* Lewis, H. Spencer; Svanlund, Anton (oversetter) (1947). *Rosenkreutzareprinciper för hem och affärer*. Rosencreutzarebiblioteket Vol. 7, Rosencreutzareorden Amorc, Malmö, 1947. CS1-vedlikehold: Flere navn: forfatterliste (link)
* Rosicrucian Order (1948). *«Anton Svanlund» i Rosicrucian Digest, April 1948*. Rosicrucian Supply Bureau, San Jose, California, USA. [*død lenke*]
* Rosicrucian Order (2005). *The Rosicrucian Beacon -- December 2005* (PDF). Rosicrucian Order, Dept Bcn054, PO Box 35, Crowborough, TN6 1ZX, United Kingdom, desember 2005.
* Soror Live Söderlund; Soror Divinatrix; Robin M. Thompson (2004). «Scandinavian Grand Lodge. Its History and Mission». *Rosicrucian Digest, Volume 14, Number 1, 2004* (PDF). Grand Lodge of the English Language Jurisdiction, AMORC, Inc. at 1342 Naglee Ave. San Jose, CA 95191, 2004, side 26-28. ISSN #0035-8339. CS1-vedlikehold: Flere navn: forfatterliste (link)

* Rosenkorsbiblioteket: *Rosenkors-Ordenen A.M.O.R.C. Spørsmål og svar*, Espace Förlag AB c/o AMORC, 2007, ISBN 91-88742-84-9

### Nettsteder

* Carleman Ekman, M. Fr. Klinge, August Ljungren. (1904). «Till Stockholms stadsfullmäktige». *BIHANG Nr. 102 til Beredningsutskottets utlåtanden och memorial för år 1904* (PDF). K. L. Beckmans Boktryckeri, Stockholm, 1904, side 48-53. CS1-vedlikehold: Flere navn: forfatterliste (link)
* distance.to (2019). *Distance Copenhagen-Hellerup, Gentofte, Hovedstaden, DNK*. distance.to, besøkt 20. september 2019.
* distance.to (2019). *Distance Copenhagen-Ganløse*. distance.to, besøkt 20. september 2019.
* Fotevikens museum (2019). *Kvart.n:r 22 Fliten.* fotevikensmuseum.se, besøkt 18. september 2019.
* gravar.se. *Hjärnarps Kyrkogård / Kvarter E*. gravar.se, besøkt 10. april 2019.
* proff.no. *Rosenkors-Orden A.M.O.R.C. Skandinaviska Storlogen*. proff.no, besøkt 3. september 2019.
* Myheritage. *Svend Oskar Turning, 1894 – 1952*. myheritage.no, besøkt 10. april 2019.
* Myheritage. *Anton Svanlund, 1863 – 1948*. myheritage.no, besøkt 3. september 2019.
* no.avstand.org. *Avstand Gøteborg - Onsala*. no.avstand.org, besøkt 10. april 2019. Arkivert fra originalen 3. april 2019. Besøkt 2. april 2019.
* *Carli Andersen Atrium CVR-nr.: 37210609*. ownr.dk, besøkt 16. september 2019. 2019.
* Carli Andersen Atrium - Jylland og Fyn, Danmark. *Carli Andersen Atrium*. Facebook, 6. juni 2018, besøkt 16. september 2019.
* Harvey Spencer Lewis Pronaos. *Harvey Spencer Lewis Pronaos*. Facebook, besøkt 19. september 2019.
* krak.dk (2019). *H. Spencer Lewis Pronaos*. krak.dk, besøkt 20. september 2019.
* Riksarkivet (1900). *Svanlund, Anton, Folkräkningar (Sveriges befolkning) 1900*. riksarkivet.se, besøkt 18. september 2019.
* Riksarkivet (1900). *Mattsson, Kerstin, Folkräkningar (Sveriges befolkning) 1900*. riksarkivet.se, besøkt 18. september 2019.
* Riksarkivet (1920). *Torsten Kreuger, Onsala, RÖSAN*. riksarkivet.se, besøkt 17. september 2019.
* Rosenkors-Ordenen A.M.O.R.C. - Rösan, Onsala. *Den Skandinaviske Storlosjen fyller år!*. amorc.nu, blogg, 1. februar 2016.
* Rosenkors-Ordenen A.M.O.R.C. - Rösan, Onsala. *Rosenkors-Templet*. Facebook, besøkt 3. september 2019.
* Rosenkors-Ordenen A.M.O.R.C. - Rösan, Onsala. *Rosenkors-Orden A.M.O.R.C.* Facebook, 2. mars 2020.

Se også
-------

* Rosenkorsordenen

Eksterne lenker
---------------

* Rosenkorsordenen A.M.O.R.C. (norsk)
* Manifesto Positio Fraternitatis Rosae Crusis (norsk)

|  |  |
| --- | --- |
| Oppslagsverk/autoritetsdata | Store norske leksikon **·** Nationalencyklopedin **·** VIAF **·** GND **·** LCCN **·** ISNI **·** SUDOC **·** NKC
 |